Mediumtermynbegroting sal onthou word vir wat nie gesê is - Solidariteit WêreldSolidariteit Wêreld
Tuis › Mediaverklarings › Mediumtermynbegroting sal onthou word vir wat nie gesê is
Mediumtermynbegroting sal onthou word vir wat nie gesê is
Donderdag | 25 Oktober | 2018
Die Solidariteit Navorsingsinstituut (SNI) het vandeesweek na afloop van die mediumtermynbegrotingstoespraak gesê dat enige verwysing na die voortslepende grondonteieningsdebat in sy afwesigheid geskitter het.
“Ten spyte van talle idees en planne wat beraam word, is min tasbare voorstelle aangekondig wat die ekonomiese situasie gaan verbeter,” het Connie Mulder, hoof van die SNI gesê.
Volgens Mulder sal die mediumtermynbegroting dus eerder onthou word vir dit wat nie gesê is nie. “Daar is nie ʼn woord gerep oor onteiening sonder vergoeding nie. Dit is asof minister Mboweni dink ons ekonomie is bloot weens toeval in ʼn tegniese resessie. Om dan boonop landbou as een van die groot drywers van ekonomiese herstel te lys sonder om een van die grootste bedreigings vir landbou te noem, is eenvoudig verwyder van die werklikheid,” het Mulder gesê.
Mulder wys egter daarop dat dit bemoedigend is dat bykomende fondse nie beskikbaar gestel gaan word om nog ʼn verhoging vir staatsamptenare wat hoër as inflasie is, te befonds nie. “In die lig van die haglike finansiële toestand waarin die meeste Suid-Afrikaanse regeringsinstellings verkeer, is die kanse dat hulle die koste verbonde aan hoër salarisse sal kan absorbeer skraal, en gaan ons amper noodwendig meer moet leen as wat beplan is om salarisse te kan befonds,” het Mulder gewaarsku.
“Daar is gehoop om ten minste ʼn aanduiding te kry van wat pres. Ramaphosa se stimuluspakket behels. Ongelukkig het die hoop beskaam en is daar besonders min aangekondig wat tasbaar is. Wat wel bemoedigend is, is dat daar weer beloftes gemaak is om staatsondernemings reg te ruk. Dit kom ook op ʼn tydstip dat Solidariteit vanjaar in bykans elke groot staatsinstelling ongerymdhede bekendgemaak het waaronder SAL en Denel. Ten spyte daarvan word daar weer reddingsboeie vir staatsondernemings gegee, en word daar voorsiening gemaak vir ʼn skerp styging in die petrolprys om die padongelukfonds se wanbestuur te befonds, wat werklik onrusbarend is,” het Mulder gesê.
“Minister Mboweni is reg – ons staan inderdaad by ʼn kruispad. Ongelukkig is ʼn voortsetting van die beleid wat ons by dié kruispad gebring het al wat aangekondig is. Solank as wat ons regering vas glo dat ʼn ekonomie in welvaart in gereguleer kan word, is ons gedoem tot ʼn groter skuldlas namate ons wonder waarom uitgediende ekonomiese beleid nie werk nie,” het Mulder gesê.